Document ID: 32014R1175

REGULAMENTUL (UE) NR. 1175/2014 AL COMISIEI
din 30 octombrie 2014
de punere în aplicare a Regulamentului (CE) nr. 452/2008 al Parlamentului European și al Consiliului privind producerea și dezvoltarea de statistici în materie de educație și învățare continuă, în ceea ce privește statisticile privind participarea adulților la învățarea continuă, și de abrogare a Regulamentului (UE) nr. 823/2010 al Comisiei
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 452/2008 al Parlamentului European și al Consiliului din 23 aprilie 2008 privind producerea și dezvoltarea de statistici în materie de educație și învățare continuă (1), în special articolul 6 alineatul (1),
întrucât:
(1)
Regulamentul (CE) nr. 452/2008 stabilește un cadru comun pentru producerea sistematică de statistici europene în ceea ce privește educația și învățarea continuă.
(2)
Regulamentul (UE) nr. 823/2010 al Comisiei (2) a introdus măsuri pentru efectuarea unor acțiuni statistice individuale pentru producerea de statistici privind participarea adulților la învățarea continuă, statistici care sunt cuprinse în domeniul 2 din Regulamentul (CE) nr. 452/2008.
(3)
În cursul producerii și difuzării statisticilor europene privind participarea adulților la învățarea continuă, autoritățile de statistică de la nivel național și din Uniune ar trebui să țină seama de principiile stabilite în Codul de bune practici al statisticilor europene aprobat de Comitetul Sistemului Statistic European în septembrie 2011.
(4)
Colectarea datelor privind participarea adulților la învățarea continuă trebuie să fie adaptată periodic la modificările și la noile evoluții din domeniul învățării continue pentru a putea răspunde noilor necesități de informare.
(5)
În vederea promovării unui nivel înalt de armonizare între țări a rezultatelor anchetei, Comisia ar trebui să elaboreze orientări metodologice pentru punerea în aplicare a anchetei.
(6)
Prin urmare, Regulamentul (UE) nr. 823/2010 ar trebui abrogat.
(7)
Măsurile prevăzute în prezentul regulament sunt conforme cu avizul Comitetului Sistemului Statistic European,
ADOPTĂ PREZENTUL REGULAMENT:
Articolul 1
Colectarea datelor pentru a doua anchetă privind participarea și neparticiparea adulților la învățarea continuă (denumită în continuare „a doua anchetă privind educația adulților”) va avea loc între 1 iulie 2016 și 31 martie 2017. Perioada de referință pentru care sunt colectate datele privind participarea la activitățile de învățare continuă corespunde perioadei de 12 luni de dinaintea intervievării.
Articolul 2
Intervalul de vârstă vizat de anchetă este 25-64 de ani. Grupele de vârstă 18-24 și 65-69 fac obiectul anchetei în mod opțional.
Articolul 3
Variabilele referitoare la temele care fac obiectul celei de a doua anchete privind educația adulților, astfel cum sunt specificate la domeniul 2 din anexa la Regulamentul (CE) nr. 452/2008, și defalcările acestora sunt cele prevăzute în anexa I la prezentul regulament.
Articolul 4
Standardele de eșantionare și de precizie necesare pentru a îndeplini cerințele legate de sursele de date și mărimea eșantionului specificate la domeniul 2 din anexa la Regulamentul (CE) nr. 452/2008 sunt cele specificate în anexa II la prezentul regulament.
Articolul 5
Statele membre îi transmit Comisiei (Eurostat) un raport standard privind calitatea referitor la cea de a doua anchetă privind educația adulților. Structura raportului este în conformitate cu structura raportului standard privind calitatea din Sistemul Statistic European, în special ținând seama de criteriile de calitate menționate la articolul 4 alineatul (1) litera (d) din Regulamentul (CE) nr. 452/2008 și de cerințele suplimentare specificate în anexa III la prezentul regulament.
Articolul 6
(1) Statele membre îi transmit Comisiei (Eurostat) fișiere de microdate „curățate” în ceea ce privește cea de a doua anchetă privind educația adulților în termen de șase luni de la încheierea perioadei de colectare a datelor naționale.
(2) Statele membre îi transmit Comisiei (Eurostat) raportul standard privind calitatea referitor la cea de a doua anchetă privind educația adulților în termen de trei luni de la transmiterea fișierelor de microdate.
Articolul 7
Cerințele specificate în prezentul regulament sunt cerințe minime. Statele membre pot introduce cerințe naționale suplimentare pentru cea de a doua anchetă privind educația adulților, cu condiția ca cerințele de calitate prevăzute în prezentul regulament să fie îndeplinite.
Articolul 8
Regulamentul (CE) nr. 823/2010 se abrogă.
Trimiterile la regulamentul abrogat se interpretează ca trimiteri la prezentul regulament.
Articolul 9
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 octombrie 2014.

Labels: 12
9
15
19